ক্যারিয়ারের শুরুতে আরিফিন শুভ টিভি নাটক, বিজ্ঞাপন এমনকি যখন যে ছবির প্রস্তাব পেয়েছেন তাতেই রাজি হয়েছেন। ফলে ক্যারিয়ারের ক্ষেত্রে নিজের সঠিক অবস্থান তুলে ধরতে বা পরিস্কার করতে পারেননি। যে কারণে তার ক্যারিয়ারের গাড়িটি গরুর গাড়ির মতোই ধীর ছিল। ঢাকা অ্যাটাক শুভকে শক্ত স্টিয়ারিংটা ধরার সুযোগ এনে দেয়। শুভও কাঙ্ক্ষিত লক্ষ্যে পৌঁছতে চেষ্টা চালিয়ে যাচ্ছেন আপ্রাণ। তিনি এখন আর আগের শুভ নেই। অনেকটাই পরিণত। যেন গল্পের ছবিতে অভিনয় করছেন না। হাতে অনেক ছবির প্রস্তাব এলেও মনমতো ছবি না পাওয়ায় বিনয়ের সঙ্গেই সবাইকে না করে দিচ্ছেন। ফলে হাতে ছবিশূন্য শুভ। তার এমন সিদ্ধান্তকে সবাই যে ভালোভাবে নিচ্ছেন, তা কিন্তু নয়। পিছনে অনেক কথাই উঠছে তার। কেউ তো বলেই দিচ্ছেন, শুভর হাতে ছবি নেই। তার বিদায়ঘণ্টা বেজে গেছে! অথচ শুভ বাঘের নীতিতে চলছেন; দুই পা পেছাচ্ছেন বড় করে লাফ দেবেন বলে। তার এ সূত্রটিই অনেকে হয়তো ধরতে পারছেন না। ভুল বুঝে বসে আছেন। 'ঢাকা অ্যাটাক' ছবির পর চিত্রনায়ক আলমগীর পরিচালিত 'একটি সিনেমার গল্প' ছবিটি মুক্তি পায়। এর পর আর কোনো ছবি নেই।